Student weer in hof oor studiegeldfoutŉ Foto van ŉ strokie wat wyd op sosiale media gedeel is wat ŉ balans van meer as R13 miljoen in Sibongile Mani se rekening toon. Foto: Twitter Sibongile Mani (28), die student aan die Walter Sisulu Universiteit (WSU) wat verlede jaar weens ŉ administratiewe fout R14 miljoen studiegeld ontvang het, het Dinsdag in die landdroshof in Oos-Londen verskyn. Mani het verskyn op aanklag van diefstal nadat sy dié astronomiese bedrag in plaas van slegs R1 400 vanaf die nasionale finansiële hulpskema vir studente (NSFAS) vir haar maandelikse kostoelaag ontvang het. Die saak het in Augustus verlede jaar die wenkbroue gelig aangesien Mani oor die tydperk van drie maande op ’n inkopietog van R818 000 gegaan het, voor die owerhede onraad vermoed het. Mani studeer tans rekeningkunde by die universiteit en het na bewering ’n gedeelte van die geld op luukshede soos slimfone en ontwerpersklere spandeer. Mani het haarself in Mei vanjaar op versoek van die Valke oorgegee en is op ’n waarskuwing vrygelaat. Sy hou vol dat sy wel die foutiewe transaksie aangemeld het, maar dat “niemand haar wou help om dit reg te stel nie”. Die saak is Dinsdag na die Oos-Londense streekshof oorgeplaas. Mani sal weer op 20 Augustus in die hof verskyn.